b'\n_START_ARTICLE_\nBlytype\n_START_PARAGRAPH_\nEn blytype er et metalstempel med et bogstav eller et andet tegn. Blytyper bruges i bogtryk. De er opfundet af Gutenberg, selv om han muligvis benyttede en anden fremstillingsm\xc3\xa5de end skitseret nedenfor.\n_START_SECTION_\nFremstilling\n_START_PARAGRAPH_\nN\xc3\xa5r man skulle lave en blytype, \xe2\x80\x9dskar\xe2\x80\x9d man f\xc3\xb8rt et stempel ud fra en arbejdstegning. Stemplet kaldes en patrice, det blev sk\xc3\xa5ret i en st\xc3\xa5lstang og gengav tegnet spejlvendt og i oph\xc3\xb8jet relief. Hvis bogstavet har en indre form, som f.eks. et \xe2\x80\x9do\xe2\x80\x9d, lavede man allerf\xc3\xb8rst en kontrapuns med den indre forms facon. Denne kontrapuns h\xc3\xa6rdedes og blev sl\xc3\xa5et ned i spidsen af den st\xc3\xa5lstang, der skulle blive til patricen. Derefter formgav man patricens ydre form med file. L\xc3\xb8bende kontrollerede man formen ved at sv\xc3\xa6rte st\xc3\xa5lstangen i en olielampe og tage aftryk p\xc3\xa5 papir._NEWLINE_S\xc3\xa5 h\xc3\xa6rdede man patricen og slog eller pressede den ned i en tyk kobberplade, kaldet matricen. Matricen rettedes til, justeredes, s\xc3\xa5 pr\xc3\xa6get fik en n\xc3\xb8jagtig placering. Man kunne ved st\xc3\xb8rre typer sk\xc3\xa6re patricen i typemetal og lave matricen ved en galvanoplastisk proces i nikkel. Aftrykket st\xc3\xb8btes ind i f.eks. zink og justeredes._NEWLINE_Matricen anbragtes i et h\xc3\xa5ndst\xc3\xb8beinstrument, hvor typens bredde var indstillet, og man h\xc3\xa6ldte en smeltet legering af bly, antimon og tin (typemetal) ind. Man \xc3\xa5bnede apparatet, tog typen ud og br\xc3\xa6kkede st\xc3\xb8betappen af. Derefter sleb man graterne af og fr\xc3\xa6sede m\xc3\xa6rket fra st\xc3\xb8betappen af. En dygtig arbejder kunne producere 200 typer i timen._NEWLINE_Blytyper har p\xc3\xa5 undersiden et eller flere indsnit, signaturen, der hjalp s\xc3\xa6tteren med at vende typen korrekt og fange tegn fra en fremmed skrift._NEWLINE_Senere fandt man p\xc3\xa5 at fremstille st\xc3\xb8bemaskiner, der var betydeligt hurtigere end h\xc3\xa5ndst\xc3\xb8bning, 8-10.000 typer i timen. Matricerne blev ogs\xc3\xa5 fremstillet i pantografiske fr\xc3\xa6semaskiner ud fra en skabelon i messing til de enkelte tegn._NEWLINE_Meget store typer til plakater og lignende, fremstilledes direkte ved fr\xc3\xa6sning i p\xc3\xa6retr\xc3\xa6, der ikke sl\xc3\xa5r sig, eller i plastik._NEWLINE_Sammen med blytyperne fremstilles blindmateriale uden pr\xc3\xa6g: udslutninger, kvadrater, skydelinjer, regletter og blystege (der kan v\xc3\xa6re af aluminium).\n_START_SECTION_\nM\xc3\xa5l\n_START_PARAGRAPH_\nBlytypers h\xc3\xb8jde, deres kegleh\xc3\xb8jde (h\xc3\xb8jden af typelegemet), angives i typografiske punkt. Der findes adskillige punktsystemer, mindst to kontinentale, det ene baseret p\xc3\xa5 meteren (et punkt er her 0,375 mm) og to engelsk-amerikanske, det ene baseret p\xc3\xa5 den engelske fod (der g\xc3\xa5r 72 punkter p\xc3\xa5 en tomme). Det er fortrinsvist det sidste, der anvendes p\xc3\xa5 computere i dag, men en grafiker m\xc3\xa5 kende alle fire systemer.'